Ύφος του κειμένου

Το ύφος σχετίζεται με τις γλωσσικές επιλογές του γράφοντος και τα ποικίλα μέσα που χρησιμοποιεί για να περάσει το μήνυμά του. Το ύφος επίσης, εξαρτάται από τις επικοινωνιακές περιστάσεις. Κάθε κείµενο (δοκίµιο, άρθρο, επιστολή κ.ά.), ανάλογα µε το είδος του, παρουσιάζει διαφορετικό ύφος. Έχοντας ως κριτήρια τη **σύνταξη**, τη **σύν­δεση των προτάσεων**, το **λεξιλόγιο**, τα **ρηµατικά πρόσωπα**, τη **χρήση µικρών ή µακρών περιόδων λόγου**, τα **σχήµατα λόγου**, την **πρόθεση του συντάκτη/συγγραφέα**, κριτήρια µε τα οποία γίνεται και η αιτιολόγηση του ύφους ενός κειµένου, οι ειδικοί το έχουν διακρίνεισε 4 βασικά είδη:

1. **Το απλό ή ισχνό ύφος** εκφράζει τις σκέψεις, τα συναισθήματα και τις εικόνες με φυσικότητα και απλότητα, δεν έχει στολίδια και πολλά σχήματα λόγου. Ουσιαστικά δεν διαφέρει πολύ από την καθημερινή ομιλία. Η καθημερινή ομιλία δίνει οικειότητα στο λόγο, ενώ οι λόγιες λέξεις επισημότητα. Άλλα χαρακτηριστικά του είναι η ακρίβεια, η καθαρότητα, η κυριολεξία
2. **Το μέσο ή μέτριο ύφος** ή όπως αλλιώς λέγεται **γλαφυρό** ή ανθηρό. Ονομάζεται έτσι γιατί και ως προς τα στολίδια και τα σχήματα και ως προς το περιεχόμενο βρίσκεται στο μέσο, μεταξύ της απλότητας και του υψηλού
3. **Το υψηλό ή αδρό ύφος** διακρίνεται για τη μεγαλοπρέπεια και το μεγαλείο του, το ανάλογο υψηλό λεκτικό, τη συναισθηματική δύναμη και την έξαρση των ιδεών. Το ύφος αυτό ταιριάζει σε υψηλές και σοβαρές υποθέσεις , στα μεγάλα επικά ποιήματα, στην τραγωδία
4. **Ο στόμφος** είναι η χρησιμοποίηση υπερβολικών μέσων και λέξεων, φράσεων και συναισθημάτων για να εκφράσουμε κοινές και ασήμαντες σκέψεις.

Ειδικότερα, το ύφος μπορεί να χαρακτηριστεί ώς:

* **Οικείο ή άμεσο/ λιτό/ ανεπιτήδευτο**: χαρακτηρίζεται από καθημερινό λεξιλόγιο, παρατακτική σύνδεση, α ή β΄πρόσωπο, μικρές προτάσεις και ενεργητική σύνταξη, ασύνδετο σχήμα
* **Επίσημο/ σοβαρό/ τυπικό**: Χαρακτηρίζεται από προσεγμένο λεξιλόγιο, υποτακτική σύνδεση, μακροπερίοδο λόγο, αναφορική λειτουργία της γλώσσας, παθητική σύνταξη, χρήση γ΄προσώπου
* **Απρόσωπο/ ουδέτερο**. Χαρακτηρίζεται από αναφορική λειτουργίας της γλώσσας, παθητική σύνταξη, χρήση γ’ προσώπου
* **Επιστημονικό/ στοχαστικό** : Χαρακτηρίζεται από ειδικό λεξιλόγιο, αναφορική λειτουργία της γλώσσας, χρήση γ΄προσώπου, μακροπερίοδο λόγο
* **Λογοτεχνικό- ζωντανό, παραστατικό**: ευθύς λόγος, διάλογος, ερωτήσεις, ενεργητική σύνταξη, χρήση παραδειγμάτων και σχημάτων λόγου ( μεταφορές, παρομοιώσεις)
* **Εξομολογητικό:** χρήση α΄προσώπου, παρελθοντικών χρόνων
* **Διδακτικό/ προτρεπτικό/ παραινετικό**: χαρακτηρίζεται από το β’ πληθυντικό πρόσωπο ή ενικό πρόσωπο, την υποτακτική ή προστακτική έγκλιση, τις βουλητικές προτάσεις, την δεοντολογία
* **Ειρωνικό ή δηκτικό, σαρκαστικό, καυστικό**: χαρακτηρίζεται από υπαινιγμούς, υπονοούμενα, χρήση σημείων στίξης ή σχολίων, αξιολογικούς χαρακτηρισμούς με μειωτικό περιεχόμενο, εξεζητημένο λεξιλόγιο, χρήση θαυμαστικών ή εισαγωγικών
* **Χιουμοριστικό/ σκωπτικό**: το κείμενο περιέχει στοιχεία που προκαλούν γέλιο
* **Λαϊκό**: λέξεις ή φράσεις που ανήκουν στην αργκό, στη γλώσσα του περιθωρίου, σε διαλέκτους
* **Λόγιο:** Λέξεις που προέρχονται από την καθαρεύουσα ή την αρχαία ελληνική
* **Προφορικό**: λέξεις ή φράσεις που χρησιμοποιούνται στον καθημερινό προφορικό λόγο.
* **Εξεζητημένο/ επιτηδευμένο**

Σε αρκετά κείμενα το ύφος διαφέρει είναι μεικτό, δηλαδή σε άλλα σημεία είναι απλό, σε άλλα γλαφυρό και σε άλλα ειρωνικό. Δηλαδή, πολλές από τις παραπάνω περιπτώσεις ύφους μπορεί να συνυπάρχουν